Sadarkaa Federaalaatti qaamotni bulchiinsa invastimentii kan hundeeffaman yammuu ta’u isaanis Boordii fi Ejensii invastimentii Federaalaa ti. Akkaataa labsii Lakk 280/1994 keewwata 22 tiin Boordiin invastimentii Federaalaa Ministeera Daldalaa fi Industriitiin kan hoogganamu ta’ee aangoo fi ga’ee hojii adda addaa kan qabu yammuu ta’u kana keessaa invastimentii ilaalchisee imaammatni fi seerotni bahan Ejensii invastimentii Federaalaatiin hojii irraa ooluu isaanii too’achuun isa tokko dha. Akkasumas dhimmoota imaammaataa irratti murtee ni kenna. Kana malees, labsiiwwan invastimentii hojii irra oolchuudhaaf daambiiwwan fi qajeelfamoota adda addaa baasuuf qaama aangoo qabu dha. Dabalatanis Boordichi onnachiiftuuwwan invastarootaaf kennaman ykn kennamuu qaban ilaalchisee murtee kennuuf qaama aangoo qabu. Murtiiwwan invastimentii ilaalchisee Ejensiin invastimentii Federaalaa kennu irratti invastarootni komii kan dhiyeessan yoo ta’e komii dhiyaate ilaaluun murtii kennuudhaaf aangoo ni qaba. Bakka barbaachisaa dha jedhee itti amanetti onnachiiftuuwwan haaraa ykn dabalataa invastarootaaf kennamu qaban ilaalchisee yaada murtii qopheessee Mana Maree ministrootaaf dhiyeessuu ni danda’a.